CELEX: 52020DP0132
Language: sl
Date: 2020-06-17 00:00:00
Title: Sklep Evropskega parlamenta z dne 17. junija 2020 o zahtevi za odvzem imunitete Gunnarju Becku (2019/2154(IMM))

8.9.2021   
            
            
               SL
            
            
               Uradni list Evropske unije
            
            
               C 362/141
            
         
      P9_TA(2020)0132
      Zahteva za odvzem imunitete Gunnarju Becku
      Sklep Evropskega parlamenta z dne 17. junija 2020 o zahtevi za odvzem imunitete Gunnarju Becku (2019/2154(IMM))
      (2021/C 362/15)
      
         Evropski parlament,
      
                  —
               
               
                  ob upoštevanju zahteve za odvzem imunitete Gunnarju Becku, ki jo je 29. oktobra 2019 poslalo nemško zvezno ministrstvo za pravosodje in varstvo potrošnikov v povezavi s postopkom št. 80 AR 137/19 in ki je bila razglašena na plenarnem zasedanju 25. novembra 2019,
               
            
                  —
               
               
                  po zagovoru Gunnarja Becka v skladu s členom 9(6) Poslovnika,
               
            
                  —
               
               
                  ob upoštevanju členov 8 in 9 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,
               
            
                  —
               
               
                  ob upoštevanju sodb Sodišča Evropske unije z dne 21. oktobra 2008, 19. marca 2010, 6. septembra 2011, 17. januarja 2013 in 30. aprila 2019 (1),
               
            
                  —
               
               
                  ob upoštevanju člena 46 Ustave Zvezne republike Nemčije,
               
            
                  —
               
               
                  ob upoštevanju člena 5(2), člena 6(1) in člena 9 Poslovnika,
               
            
                  —
               
               
                  ob upoštevanju poročila Odbora za pravne zadeve (A9-0036/2020),
               
            
                  A.
               
               
                  ker je glavni državni tožilec v Düsseldorfu zahteval odvzem imunitete poslancu Evropskega parlamenta Gunnarju Becku v zvezi z morebitno preiskavo domnevne zlorabe naziva, kaznivega dejanja, ki je določeno v členu 132a(1)(1) nemškega kazenskega zakonika in se po njem kaznuje;
               
            
                  B.
               
               
                  ker se preiskava ne nanaša na mnenje ali glas, ki ga je Gunnar Beck izrekel pri opravljanju dolžnosti poslanca Evropskega parlamenta v smislu člena 8 Protokola št. 7 o privilegijih in imunitetah Evropske unije;
               
            
                  C.
               
               
                  ker člen 9 Protokola št. 7 o privilegijih in imunitetah Evropske unije določa, da poslanci Evropskega parlamenta na ozemlju svoje države uživajo imunitete, priznane poslancem parlamenta te države;
               
            
                  D.
               
               
                  ker je bil na glasovnici za volitve poslancev Evropskega parlamenta 26. maja 2019 Gunnar Beck naveden kot prof. dr. Gunnar Beck, Hochschuldozent [univerzitetni profesor], Barrister-at-Law für EU-Recht [odvetnik za pravo EU], Neuss (NW); ker je Gunnar Beck leta 1996 opravil doktorat iz filozofije v Oxfordu v Veliki Britaniji, medtem ko v Nemčiji ni pridobil niti naziva profesorja niti naziva doktorja; ker je državno tožilstvo v Düsseldorfu pred ustanovnim delnim zasedanjem Evropskega parlamenta začelo preiskavo na podlagi poročil medijev in kazenskih ovadb zaradi domnevne zlorabe naziva v skladu s členom 132a(1)(1) nemškega kazenskega zakonika; ker je bila kmalu po 5. juliju 2019, verjetno 9. julija 2019, preiskava prekinjena zaradi izvolitve Gunnarja Becka v Evropski parlament; ker je glavni državni tožilec v Düsseldorfu 4. septembra 2019 nemškemu zveznemu ministrstvu za pravosodje in varstvo potrošnikov posredoval zahtevo za odvzem imunitete Gunnarju Becku, da bi nadaljevali preiskavo domnevne zlorabe naziva po členu 132a(1)(1) nemškega kazenskega zakonika;
               
            
                  E.
               
               
                  ker se Odbor za pravne zadeve v skladu s členom 9(8) Poslovnika v nobenem primeru ne sme izreči niti o krivdi ali nekrivdi poslanca niti o tem, ali mnenja oziroma dejanja, ki so pripisana poslancu, upravičujejo kazenski pregon, četudi se pri obravnavi zahteve podrobno seznani z dejstvi primera;
               
            
                  F.
               
               
                  ker v skladu s členom 5(2) Poslovnika Evropskega parlamenta parlamentarna imuniteta ni osebni privilegij poslanca, temveč je jamstvo neodvisnosti Parlamenta kot celote in njegovih poslancev;
               
            
                  G.
               
               
                  ker je namen poslanske imunitete zaščititi Parlament in njegove poslance pred sodnimi postopki v zvezi z dejavnostmi poslancev med opravljanjem parlamentarnih dolžnosti, ki jih od teh dolžnosti ni mogoče ločiti;
               
            
                  H.
               
               
                  ker v tem primeru Parlament ni našel dokaza o tem, da gre za fumus persecutionis, tj. dejstva, ki kažejo, da bi lahko bil namen sodnega postopka škodovati politični dejavnosti poslanca in s tem tudi Evropskemu parlamentu;
               
            
               
                  1.
               
               
                  sklene, da se Gunnarju Becku odvzame imuniteta;
               
            
               
                  2.
               
               
                  naroči svojemu predsedniku, naj ta sklep in poročilo pristojnega odbora nemudoma posreduje nemškim organom in Gunnarju Becku.
               
            
         (1)  Sodba Sodišča z dne 21. oktobra 2008, Marra proti De Gregoriu in Clementeju, C-200/07 in C-201/07, ECLI:EU:C:2008:579; sodba Splošnega sodišča z dne 19. marca 2010 v zadevi Gollnisch proti Parlamentu, T-42/06, ECLI:EU:T:2010:102; sodba Sodišča z dne 6. septembra 2011, Patriciello, C-163/10, ECLI:EU:C:2011:543; sodba Splošnega sodišča z dne 17. januarja 2013, Gollnisch proti Parlamentu, T-346/11 in T-347/11, ECLI:EU:T:2013:23. sodba Splošnega sodišča z dne 30. aprila 2019, Briois proti Parlamentu, T-214/18, ECLI:EU:T:2019:266.